
			Forord

			I 2000 skrev jeg min første bok med tittel Naturlig slank med kost i balanse. Når jeg ser meg tilbake 16–17 år etter, tenker jeg: Hva er det viktigste nye som har skjedd og som kan ha stor betydning for å oppnå og beholde en sunn vekt og nyte god helse? Boken du nå leser svarer nettopp på dette.

			Først et lite historisk tilbakeblikk

			I 2000 skrev jeg altså min første bok, Naturlig slank med kost i balanse. Der introduserte jeg for det norske folk betydningen av blodsukker- og hormon­balanse for sunn vekt og god helse. Jeg forklarte at akkurat som det finnes mer og mindre heldige fett-typer, så finnes det også mer eller mindre heldige kilder for karbohydrat i kosten. Boken skapte mye debatt og jeg fikk en del kritikk, ofte rettet mot meg som person, heller enn mot saken. Siden har mitt budskap blitt i det store og det hele akseptert, parallelt med mange forskningsresultater som har støttet det jeg skrev og anbefalte, som var en lavglykemisk, «smartkarbo»-versjon av den tradisjonelle middelhavskosten. 

			Lavkarbo i ulike varianter eksisterte allerede da jeg skrev min ­første bok, blant andre hadde den amerikanske legen Robert Atkins hatt stor suksess med sin mer ekstreme lavkarbovariant. Denne ble senere, i 2011–2012, igjen svært populær i Skandinavia, først i Sverige, så i Norge med navnet LCHF (low carb, high fat). Pressen hyllet den i starten, og i dagspressen fikk den i kjent stil den ene forsiden etter den andre i lang tid, først om lavkarboparadiset og deretter om lavkarbohelvetet. LCHFs popularitet stupte, selv om den etterlot sine spor, slik alle slike diett­bølger gjør.

			Mens LCHF fortsatt var i paradis, følte jeg behov for å ytre meg, og sa at det hele hadde gått for langt. Løsningen til god helse er neppe å drikke fløte og spise egg og bacon hver morgen og koteletter til lunsj og middag. Det er da heller ikke slik at mange LCHF-fagfolk anbefalte dette, men det endte opp med å bli presentert slik. Motreaksjonen kom etter hvert fra pressen selv som plasserte lavkarbo i helvetet. Siden fikk vi en kort tur innom 5:2-dietten og paleo, og nå i våre dager skal «alle» spise glutenfritt, mens det nye som kommer er å sky animalsk mat; å være vegetar og ­vegan er det store og det politisk korrekte.

			Det jeg skrev i min første bok og har skrevet i mine 15 bøker deretter, skulle ikke være en diett, men et kosthold i balanse, som man kunne og burde følge resten av livet. Mitt utgangspunkt var å få fram betydningen av balansert blodsukker og balanserte hormoner – noe som henger tett sammen. Jeg forklarte hvorfor raske karbohydrater er problematisk ut fra et slikt perspektiv og hvorfor mer proteiner, sunt fett, mest fra planter og masse fiberrike grønnsaker, men også frukt og bær med måtehold, er veien for å oppnå både bedre helse og en sunn vekt. I min bok Smart­karbo – ikke ett fett fra 2012, fremhevet jeg, ikke minst, hvordan et slikt kosthold basert på den tradisjonelle middelhavskosten, men med mindre sukker og stivelse, kan bidra til betydelig mindre risiko for hjerte- og karsykdom, kreft, diabetes type 2 og kroniske betennelsessykdommer og bidra til et lengre liv.

			I min bok Tid med maten, som kom ut i 2014, skrev jeg hvordan du kan leve sunnere, holde deg biologisk yngre og naturlig slank, ved å ­kombinere sunnhet og nytelse gjennom en innføring i betydningen av oppmerksom spising, mindre stress og bedre søvn. 

			Som spesialist i indremedisin har jeg nå over 30 års klinisk erfaring. I godt over ti år har mine medarbeidere og jeg veiledet mer enn 15 000 nordmenn til bedre helse og sunnere vekt. Jeg har fulgt og følger nøye med forskningen på dette feltet og oppfatter meg selv som åpen, seriøs, etterrettelig, og ikke fanatisk.

			Har det altså kommet noe fundamentalt vitenskapelig nytt og viktig siden jeg skrev min første bok i 2000? 

			Svaret er ja og det er også utgangspunktet for denne boken. En historisk dato i så måte er 14. april 2003. Det var dagen da det humane genomet, altså det komplette kartet over menneskets gener, ble publisert. Dette var sluttresultatet av et monumentalt, internasjonalt forskningssamarbeid som begynte i 1984 og som kostet rundt 10 milliarder kroner. Det åpnet helt ufattelig mange nye muligheter innenfor medisin for individualisering av behandling, men også muligheter for individualisert forebygging, selv om kun 0,1 prosent av genene varierer fra person til person og 99,9 prosent er helt like. 

			Teknologien har siden 2003 utviklet seg svært hurtig, og i dag kan man raskt og relativt rimelig kartlegge en persons menneskegener (det er ikke det samme som dermed å kunne forstå hva disse genene betyr). Men troen på at en slik kartlegging skulle revolusjonere forebygging og behandling, har ikke helt latt seg realisere. Ny forskning har nemlig siden vist at det er bare en liten andel av våre gener som er aktive, eller skrudd på, og har betydning for våre funksjoner og vår helse. De fleste er skrudd av, og det er slik at miljøfaktorer både før og under unnfangelse, under fosterlivet og etter fødselen og gjennom hele livet, kan skru gener av eller på og påvirke helsen (og vekten). Denne stadige aktivering og deaktivering av våre gener på grunn av miljøfaktorer kalles epigenetikk.

			Men den største overraskelsen skulle først komme senere, nemlig i 2012. Etter fire års forskning som ledd i det internasjonale Human ­Microbiome Project (HMP), som startet i 2008, ble også genene til alle mikrober som bor i oss forsøkt kartlagt og publisert. Man fant, til alles store overraskelse, at vi har ti ganger flere bakterier i kroppen (mest i tarmen, men også på huden, i munnen, i nesen og i kjønnsorganene) enn vi har menneskeceller. Vi er altså bare ti prosent mennesker og 90 prosent bakterier! Vi er et vandrende økosystem og vi har hundre ganger flere bakteriegener i kroppen enn menneskegener! 

			Denne oppdagelsen har virkelig vært en stor revolusjon innen medisin. Det er nemlig slik at den kanskje største miljøfaktor som kan påvirke (skru av og på) våre menneskegener, faktisk finnes inne i oss selv, og det er vår bakterieflora, eller såkalt mikrobiom (microbiota på engelsk). Det er også slik at disse bakteriene varierer fra person til person både i type og antall, slik at hvert menneske har et helt unikt mikrobiom, på samme måte som alle har unike fingeravtrykk. Ikke bare det, men denne bakteriefloraen er i konstant forandring, avhengig av kosthold, livsstil og ikke minst andre miljøfaktorer, som miljøgifter, sol (vitamin D), mm. 

			Bakteriene våre lever i såkalt symbiose med oss. Vi er like avhengig av dem som de er av oss. De produserer viktige næringsstoffer for oss og vi sørger for at de får nok mat, i alle fall er det ment å være slik. Bakteriene produserer et hav av kjemiske stoffer som tas opp fra slimhinnene våre (mest fra tarmen) og påvirker våre funksjoner, inkludert vår metabolisme, altså stoffskifte og forbrenning. Ikke minst påvirker bakterieproduserte stoffer hjernen vår. Humør, konsentrasjon, hukommelse og appetitt er like mye påvirket av vår tarmflora som av hjernen vår. Derfor kalles tarmen den andre hjernen (les mer om dette i kapittel 10). 

			Det er den nye forskningen og koblingen mellom våre tarmbakterier og kroppsvekten som er bakgrunnen for denne boken, og som er det store, nye momentet som har kommet til siden jeg skrev min først bok om å bli Naturlig slank med kost i balanse i 2000. Det er nemlig slik at for å oppnå dette må man også få sin tarm i balanse! 

			Heldigvis er det ikke slik at vi nå må kaste all tidligere viten om et sunt kosthold i søpla. De siste årene har det blitt publisert en stor mengde vitenskapelige artikler som bekrefter at mye sukker og stivelse i kosten kan være helseskadelig. Ikke minst har ny forskning bekreftet at høykarbo­kost er forbundet med økt risiko for hjertesykdom og kreft, mens det er avkreftet at total mengde fett i kosten fører til økt risiko for disse sykdommene og det er enighet om at fokus bør være på matens fettkvalitet. 

			Det er ingen tvil om at et kosthold med færre karbohydrater bidrar til vektreduksjon, ikke minst fordi det gir økt metthetsfølelse og derfor forebygger overspising. Men det kan utgjøre en helserisiko å erstatte karbo­hydratrike matvarer med mat som ikke sørger for tilstrekkelig balanse og variasjon i kosten, eller som eventuelt viser seg å ha skadelige effekter på sikt. Det finnes nemlig sunne og mindre sunne matvarer som er lavkarbo. Poenget er ikke bare å gå ned i vekt, men også å forebygge sykdom og leve et langt og godt liv. 

			I denne boken vil du bli gjort kjent med nyere vitenskapelig dokumentasjon på både positive og negative effekter av ulik mat, ikke minst på vår tarm – vår andre hjerne – og på blodsukker- og hormonbalanse og derigjennom på vår forbrenning og kroppsvekt. Du vil få vite hvilken mat som kan forebygge sykdom og gi sunn vekt over tid, og som ikke bare reduserer vekten på kort sikt. Du vil få grunnleggende kunnskap om ­levende mat som bidrar med sunne bakterier og prebiotiske kostfibre som kan gi næring til våre livsnødvendige bakterier. 

			Du vil også få kunnskap om de ulike næringsstoffene, karbohydrat, protein og fett, og ikke minst om hva vi vet om sammenhenger mellom konkrete matvarer og risiko for overvekt, diabetes, hjertesykdom, kreft og kroniske betennelser. Videre vil måten matvarene bearbeides på tillegges stor vekt, fordi sterkt bearbeidet og oppvarmet mat ser ut til å være generelt skadelig. Kunnskapen blir presentert på en så lettfattelig måte som mulig, og boken vil gi deg helt konkrete og enkle råd for å sette i gang med å gå ned i vekt, hvis du trenger det, og deretter holde den nye sunne vekten for resten av livet. 

			Hvis du er normalvektig, vil du få hjelp til å beholde din normale vekt og forbedre din helse. Dersom du tilhører de ca. 20 prosent av nordmenn som sliter med irritabel tarm (mye luft, magesmerter, løs eller hard mage), vil du få en mye bedre magefølelse med på kjøpet. Sist, men ikke minst, vil du oppleve betydelig økt velvære, mer overskudd, bedre humør, konsentrasjon og hukommelse. Du vil merke at både kropp og sinn kommer i balanse!

			Denne boken har jeg skrevet for deg som ikke ser begrensinger, men nye muligheter!

			God fornøyelse og god fordøyelse!

			Fedon Lindberg

			Den ukjente X-faktor for å oppnå varig sunn vekt

			Hva om det fantes en knapp du kunne trykke på og du kunne bli kvitt dine overflødige kilo for godt? Hva om det fantes en X-faktor som i alle år har hindret deg i å oppnå din trivselsvekt og beholde den? Hva om det ikke gjaldt å «bare ta seg sammen, spise mindre og mosjonere mer»? Overvekt er ikke selvforskyldt og, som du kommer til å forstå ved å lese denne boken, er den kun delvis selvpåført. 

			Er du glad i god mat? Selvsagt er du det. Har du lett for å gå opp i vekt eller er overvektig? Kanskje har du familiemedlemmer som er overvektige? Kan hende spiser du det samme som samlivspartneren din eller dine søsken, men det er bare du som går opp i vekt? 

			Har du særlig lett for å legge på deg rundt livet, mens armene og bena er forholdsvis tynne? Legen din har kanskje sagt at du bør slanke deg, spise mindre og mosjonere mer?

			Klarer du ikke å styre lystene dine? Er du av dem som har voldsom hang til søtsaker eller brød, poteter og andre typer stivelse? Som når du først begynner å spise noe søtt, eller snacks som potetgull, ikke klarer å stoppe før alt er spist opp? Som opplever humørsvingninger eller at yteevnen svinger i løpet av dagen? Etter lunsj føler du deg trøtt, kanskje til og med dorsk; konsentrasjonen er dårlig, og du kan være irritabel. Du tar en sjokolade, eller kanskje drikker en cola eller annen brus med sukker, og du føler deg straks bedre og får mer energi. Men et par timer senere er du like trøtt, sulten og uopplagt igjen. Dette mønsteret gjentar seg etter middagen, som er solid og blir inntatt sent på dagen. Kanskje våkner du til og med i løpet av natten og sjekker kjøleskapet? Hvis du kjenner deg igjen, er det ganske stor sjanse for at du er «sukker- og karbohydrat­avhengig».

			Er du ofte stresset? I naturen er stress en nødvendig overlevelsesmekanisme, men det stresset vi opplever i dag har ingen sammenheng med virkelige farer – vi kan ikke løpe fra dem! De hormonene som naturen utstyrte oss med for å takle stress, holder seg i blodstrømmen. Resultatet er kronisk stress med symptomer som vektøkning, lav kjønnsdrift, konsentrasjonsvansker og dårlig hukommelse samt alvorligere problemer som hjertesykdom, diabetes, benskjørhet, hudplager og tarmbetennelse.

			Stress har ofte noe å si for hvordan vi spiser: Vi hopper over måltider, eller tyr til lettspist karbohydrat- og fettrik mat. Men er det bare våre omgivelser som stresser oss, eller er vi blitt for mottakelige for stress og i så fall hvorfor?

			Er du konstant trøtt og uopplagt, til og med nedfor? Føler du deg ukonsentrert eller irritabel? Det kan skyldes hormoner som er kommet i ubalanse som følge av maten du spiser eller livsstilen din. Vårt industrialiserte kosthold er i sterk konflikt med våre genetiske forutsetninger. Noen av oss tåler imidlertid en slik livsstil bedre enn andre. Som du vil lese i denne boken, spiller din tarmhelse en svært stor rolle for din mentale helse. 

			Sukkeravhengige, uopplagte personer, stressede, engstelige og deprimerte har lett for å ty til sjokolade eller andre søtsaker og matvarer med mye fett, sukker og stivelse. Disse øker nemlig utskillingen av «hjernehormoner» slik som serotonin, dopamin og endorfiner i hjernen, såkalte lykkestoffer, og har derfor beroligende virkning. Men samtidig øker de insulinnivået, og det kan føre til overvekt, diabetes type 2, forhøyet blodtrykk og hjerte- og karsykdom. Alkoholavhengighet har en lignende virkning, så vær varsom hvis du ofte føler at du «trenger en drink».

			Men hvorfor har hjernen din behov for å bli roligere og lykkeligere? Hvorfor trenger den flere lykkestoffer og får deg til å velge feil mat? Hormonforstyrrelsen som forklarer spise- og drikkemønsteret ditt har en meget viktig, og først nå, kjent bidragende årsak. Dine tarmbakterier er i ubalanse. Ved å lære litt mer om hvordan maten, hormoner og tarmflora samvirker i kroppen, kan du klare å styre lystene dine – i stedet for å la dem styre deg.

			Er dine hormoner i ubalanse?

			Det er ikke akkurat hormonene du tenker på når du spiser, men hver gang du tar en liten munnfull, påvirkes hormonene dine positivt eller negativt. Gjennom de valgene du tar når du spiser kan du påvirke virkningen disse hormonene har på kroppen, for nesten alle kroppsfunksjoner styres av hormoner på en eller annen måte. Ofte er det to eller flere hormoner som påvirker en kroppsfunksjon på motsatt måte, slik at det er balansen mellom hormonene som avgjør om helsen din er optimal. Ubalanse i hormonproduksjonen fører som regel til sykdom, men også til forstyrret forbrenning.

			Med tanke på fettforbrenning og sukker- og energibalanse, er det ­insulin som er det aller viktigste hormonet. Insulin produseres i buk­spyttkjertelen, som ligger i magen, bak navlen. Livet er ikke mulig uten insulin, men for mye insulin har uheldige virkninger på kroppen og helsen vår. For mye insulin påvirker forbrenningen negativt og kan gjøre deg overvektig og gi deg dårligere helse. 

			Insulin er et hormon som har som oppgave å nyttiggjøre eller lagre kalorier i maten du har spist. Jo høyere blodsukkeret er, desto mer insulin vil kroppen produsere for å sørge for at blodsukkeret blir så stabilt som mulig. 

			Så lenge du har for mye insulin i blodet, vil kroppen være innstilt på fettlagring framfor fettforbrenning. Ved overvekt, spesielt rundt midjen, og ved type 2-diabetes, har man utviklet insulinresistens (se også heri kapittel 5). Da har man konstant forhøyet insulin selv i fastende tilstand. Slik blir kroppen en effektiv fettlagringsmaskin, mens fettforbrenningen er fastlåst. Har du først kommet inn i denne onde sirkelen med forhøyet insulin, som forverres hver gang du spiser mye karbohydrater som inneholder mye sukker og/eller stivelse, vil du gå opp i vekt selv ved å spise mye mindre enn før eller mindre enn andre. I tillegg fører forhøyet insulin til økt appetitt og særlig til søthunger, samt alle de negative helseeffektene ved insulinresistens, som forhøyet blodtrykk, fare for å utvikle diabetes type 2, og hjertesykdom.

			Nå vet vi at forstyrrelser og ubalanser i tarmens bakterieflora er en viktig faktor når det gjelder utvikling av insulinresistens og dermed også overvekt og type 2-diabetes. Også her er tarmfloraen den viktige X-­faktoren, som kan hjelpe deg til å få dine hormoner i balanse og gi deg en mer effektiv forbrenning.

			Sliter du med betennelser i kroppen? Hudplager, revmatiske lidelser, leddplager, lavt stoffskifte, allergier eller astma? Har du hjertesykdom med tette kransårer? Har du fått en autoimmun sykdom? Er du en av fem nordmenn som sliter med irritabel tarm (unormalt mye luft, magesmerter, løs eller hard avføring)?

			Betennelse er et naturlig ledd i kroppens forsøk på å reparere seg selv, men når betennelsesprosessen blir kronisk, slår det over i sykdom. Betennelsessykdommer – som ulike typer eksem, psoriasis, migrene, ­slitasjegikt, astma, tarmlidelser og enkelte typer hjertesykdom – har økt dramatisk i omfang de siste femti årene. Det har skjedd parallelt med at vi har økt forbruket av antibiotika og industrielt bearbeidet mat som inneholder skadede fettsyrer, raffinerte karbohydrater og sukker, samtidig som vi har spist færre naturlige og ubearbeidede matvarer og dermed også kostfiber og levende, sunne bakterier. Den gode nyheten er at vi kan gjenopprette balansen og redusere betennelsen ved å spise mer mat som inneholder levende, sunne bakterier, kostfiber, mer omega 3-fettsyrer og antioksidanter, og samtidig mindre omega 6-fettsyrer, transfettsyrer og høyglykemiske karbohydrater. Mer om betennelser og hvordan kost og tarm i balanse kan hjelpe deg i starten på kapittel 12.

			For deg som har forsøkt alt

			Du har forsøkt utallige slankekurer og «slankeprodukter», og du har gått på slankekurs. Jo da, i begynnelsen klarte du alltid å gå ned i vekt, og noen «kurer» var kanskje mer effektive enn andre. Men det varte ikke lenge. Kanskje orket du ikke lenger å leve på den smaksfattige, nesten fettfrie lavkalorimaten eller ensidige kosten, kanskje ble det vel mye egg og bacon og fløte? Uansett kostretning gikk du tilbake til det du spiste før kuren? Eller ble fristelsene for store underveis og du «sprakk» fullstendig? Uansett årsak endte det med at vekten havnet på det samme som før slankekuren, eller enda høyere. Er viljestyrken din like utmattet som du er? Fortvil ikke. Det er nemlig ikke din skyld, men du kan gjøre noe med det.

			Den ukjente X-faktor for å oppnå varig sunn vekt

			Denne boken vil gi deg «slankeamnesti». Du går nemlig opp i vekt fordi du spiser feil. Du spiser feil både med tanke på dine egne gener, men også med tanke på de hundre ganger flere bakteriegener du bærer i deg. Ved å velge riktig og i pakt med dine egne og dine bakteriers gener, ved å planlegge litt, kan du gå ned i vekt, spise godt og oppnå bedre helse for hver bit du spiser. For å oppnå dette må du bli kjent med din X-faktor. 

			Denne boken «avslører» hemmeligheten bak varig og riktig vekt og god helse. Den viktigste årsaken til at dietter ofte mislykkes over tid har lite å gjøre med kalorier eller kaloritelling. I all hovedsak handler dette om hva som styrer din matlyst og lyst på spesielt «fetende» matvarer, som regel en kombinasjon av mye sukker og/eller stivelse og fett samtidig, og hvordan uheldige matvarevalg påvirker din evne til å oppta flere kalorier fra maten du spiser og forbrenne mindre av dem. Den tidligere ukjente X-faktor er de hundre trillioner bakterier du bærer i kroppen, de fleste i tarmen. Disse utgjør nitti prosent av cellene i kroppen din, og er trolig den reelle hovedgrunnen til at du går opp eller ned i vekt. De har faktisk større betydning for din hormonbalanse, appetitt, forbrenning, kroppsvekt og helse enn dine egne ti trillioner menneskeceller.

			Det finnes to hovedfamilier (såkalt phyla på fagspråk) av tarmbakterier som har betydning for kroppsvekten, men også for helsen for øvrig: 

			
					Bakteroidetes (begynner med B, husk at disse er bra).

					Firmicutes (begynner med F, husk at disse er fetende).

			

			Forholdet mellom disse to bakteriefamiliene avgjør i stor grad hvorvidt du lettere kan legge på deg. Selvsagt spiller også dine egne gener en viktig rolle, men, som du vil lese her, er det ikke nok med den arvelige disposisjonen for å bli overvektig. Det er nemlig slik at disse fetende Firmicutes-bakteriene er flinkere til å trekke ut energi (kalorier) fra maten du spiser og kan bidra til å utvikle overvekt. 

			Det skal heller ikke så mye til. Halvparten av voksne nordmenn er overvektige, dvs. de har BMI (body mass index) eller KMI (kroppsmasse­indeks) over 25 kg/m2. Dette gjelder mer eller mindre også folk fra alle industrialiserte land og etter hvert også fra mange utviklingsland. Det er ganske så vanlig med en gjennomsnittlig vektoppgang på 0,5–1 kilo per år fra 20 års-alderen. Da har man lagt på seg i snitt femten kilo når man er blitt 40 år gammel. Vektoppgangen fortsetter faktisk hos noen med økt takt, mens hos andre stabiliserer vekten seg. Noen blir jo også langt mer overvektige, mens andre igjen «kan spise hva de vil uten å legge på seg». Hvor stort energioverskudd (kalorier) skal til for å gå opp i vekt 0,5–1 kilo på ett år? Svaret er ca. 3500–7000 kalorier, eller knappe 10–20 kalorier per døgn! Det er altså svært lite som skal til, og det viser seg at ubalanse blant tarmens bakterier kan alene lett forklare et slikt daglig kalorioverskudd.

			To andre bakteriegrupper er også meget viktige, spesielt for helsen, men indirekte også for forbrenningen og vekten:

			
					Laktobasiller

					Bifidobakterier

			

			Laktobasiller får vi under en normal (vaginal) fødsel, og man kan generelt si at brorparten av bakteriene vi har, har vi «arvet» fra moren vår. Det sier seg selv at man ikke arver alle disse bakteriene hvis man blir født med keisersnitt. Laktobasiller får man også fra morsmelk og fermenterte matvarer, og dette kommer jeg tilbake til. 

			Disse basillene finnes faktisk i hele vår fordøyelseskanal, altså hele veien fra munn til endetarm, men har størst betydning for vår tynntarm. De er viktige for å utvikle og opprettholde et normalt fungerende immun­forsvar og de hjelper oss til å ha en normal fordøyelse. Hos kvinner bidrar de også til normal vaginalflora, ved at de senker slimhinnens PH og dermed forebygger infeksjoner, ikke minst soppinfeksjon. 

			Bifidobakteriene får vi i tidlig barndom, allerede fra spedbarnsalder, og fra en del matvarer gjennom hele livet. De finnes mest i tykktarmen og har størst betydning der. De bidrar til et normalt fungerende immunsystem, beskytter oss mot tarminfeksjon fra skadelige bakterier, hjelper vår fordøyelsesprosess og bidrar til normal avføring og regelmessig tømming av tarmen.

			Både laktobasiller og bifidobakterier (men også flere andre tarmbakterier) produserer viktige vitaminer for oss, for eksempel vitamin B12, folat (B9), biotin (B7), tiamin (B1), riboflavin (B2), nikotinsyre (B3) og pyridoksin (B6). Andre bakterier produserer vitamin K. Når man har optimale mengder med laktobasiller og bifidobakterier, ofte kalt «­snille tarmbakterier», får ikke andre og potensielt helseskadelige bakterier lov til å formere seg og nå nivåer som kan skape infeksjoner, eller andre helse­problemer. 

			Når de snille bakteriene er ute av balanse, oppstår lett kroniske helseproblemer, inkludert irritabel tarmsyndrom, tretthet og overvekt/fedme. Du kan lese mer om hva som kan føre til forstyrret tarmflora, og hva som skjer med helsen vår når tarmbakteriene er i ubalanse i kapittel 11 og 12. Ved å balansere gode og dårlige bakterier vil du endelig kunne oppnå din idealvekt. Heldigvis finnes det gode måter å få din tarm og vekt i balanse. Det dreier seg først og fremst om type og mengde av ulike matvarer i kosten, men også tilskudd av snille bakterier, fordøyelsesenzymer og spesielle typer kostfiber. Denne boken vil være din guide, slik at du kan oppnå og beholde din idealvekt uten å slåss.

			Ikke en motediett – kost og tarm i balanse for livet

			Hvorfor er det så vanskelig å oppnå varig vektnedgang med ulike kurer? En viktig årsak er at de sjelden tar høyde for X-faktoren som har med ­balansert tarmflora og optimal fordøyelse å gjøre. Det henger sammen med at tarmen hittil ofte har blitt betraktet som et «simpelt» organ, som bare sørger for å trekke ut energi og næringsstoffer fra maten og for at restavfall fra kosten fjernes. Attpåtil er medikamenter og ulike remedier, reseptbelagt eller reseptfrie, svært god business, fordi så utrolig mange sliter med fordøyelsesplager, ikke nødvendigvis sykdommer. 

			En av fem nordmenn oppgir å slite med daglige fordøyelsesplager, svie i magen, sure oppstøt, treg eller løs mage, for mye luft etc. Ved å ty til ulike symptomlindrende remedier, får man ikke bukt med selve årsaken til plagene. Noen medikamenter kan faktisk gjøre vondt verre, selv om de kan gi forbigående lindring. 

			Denne boken om å få kost og tarm i balanse er ikke en motediett som skal få kiloene til å renne av deg på et blunk, men et livsstilskonsept du kan og bør følge resten av livet. Er du overvektig, kan du ikke regne med å gå ned mer enn én til halvannen kilo per uke. Forsvinner kiloene fortere enn det, vil det påvirke den fettfrie muskelmassen; det er uheldig, for det er musklene som holder forbrenningen i gang. Noen synes kanskje at vekttapet skjer for langsomt, men ved å følge disse retningslinjene vil du oppleve stadig større velvære og livskraft. Det vil oppmuntre deg til å fortsette. 

			Har du derimot et betydelig overvektproblem, det vil si BMI på over 30 (BMI forklares på her) og/eller andre helseplager i tillegg til overvekt, som for eksempel diabetes, hjertesykdom, irritabel tarm eller kroniske betennelser, kan det være nødvendig med tett individuell oppfølging av spesiallege og ernæringsfysiolog for en periode, til du er kommet inn i nye vaner og er i det minste et stykke på vei mot målet du har satt deg – enten det gjelder vektreduksjon alene, blodsukkerstabilisering og reduksjon i eventuell medikamentbruk, eller bli kvitt din irritable tarm. Ved vår klinikk kan du få slik oppfølging, noe som kan være en svært nyttig investering for helsen. Du vil få et individuelt tilpasset behandlingsopplegg og bli nøye fulgt opp av lege og ernæringsfysiolog underveis. Mer informasjon om klinikken finner du på fedon.no/klinikk. 

			Kroppen vår består bokstavelig talt av den maten vi spiser, og for å holde oss sunne og friske trenger vi riktig type mat i passende mengder. Men hva er rett type og mengde, og hvorfor er det en del uenighet ute og går blant både fagfolk og legfolk?

			Denne boken vil lære deg å foreta de riktige valgene blant alle de mattypene som er å få. Ved å gjøre mer hensiktsmessige valg, vil du oppnå god hormonbalanse, sunn tarm og få bedre helse. Husk at de valgene du tar i dag avgjør hvordan helsen din blir i framtiden.

			Mer energi og overskudd

			Du trenger ikke være overvektig eller ha medisinske problemer for å ha et ønske om best mulig helse. God balanse i livet er like viktig for oss alle. Gjennom millioner av år har kroppen vår utviklet seg til å motta naturlige og ubehandlede matvarer, ikke den sterkt bearbeidede og dessverre ofte forurensede maten som preger dagens kosthold. Den har utviklet seg sammen med våre beste venner, tarmbakteriene. Denne boken kan bidra til å åpne øynene dine; den vil føre til at du og familien din føler dere fylt av energi og stråler av sunnhet.

			Jeg vil gi deg meget konkrete råd og tips angående både valg av type og mengde mat, men også hvilke tilskudd som kan hjelpe deg til å nå ­målet ditt. Jeg vil vise deg hvordan det hele kan bli satt sammen i uke­menyer og tilhørende oppskrifter på velsmakende, deilige matretter.

			Kronisk frisk og naturlig slank med tarm i balanse

			Med tarm i balanse blir det lettere å:

			
					oppta færre kalorier fra maten du spiser

					lagre mindre fett

					bli kvitt unormal sultfølelse og søthunger

			

			


			
				
					«All sykdom begynner i tarmen.»

					Hippokrates, Medisinens far, 460–370 f.Kr.

				

			

			«All sykdom begynner i tarmen», sa Hippokrates, medisinens far, som ble født på øya Kos i 460 f.Kr., og det var meget kloke ord, fra en svært klok mann. Mer kjent er hans uttalelse: «La din mat være din medisin, og din medisin være din mat». Han sa også at «turgåing er den beste medisin». 

			Mye av hans visdom, som nå er over 2000 år gammel, har bestått opp gjennom tidene. Selvfølgelig begynner ikke alle sykdommer i tarmen. For eksempel gjelder det ikke for rent genetiske sykdommer. Men mange kroniske sykdommer ­begynner faktisk i tarmen, langt flere enn vi har trodd. Overvekt og ­fedme er også en av dem.

			Dette har mye å gjøre med de ulike tarmbakterier som lever i vår fordøyelseskanal, samt integriteten til tarmslimhinnen vår. Ifølge en rekke studier kan uønskede kjemiske stoffer, produsert av tarmbakterier (som igjen henger sammen med type mat vi spiser) som kalles endotoksiner, noen ganger «lekke» gjennom tarmslimhinnen og inn i blodbanen. Når dette skjer, oppfatter vårt immunsystem disse fremmede molekylene og angriper dem, noe som resulterer i en kronisk betennelsesreaksjon (inflammasjon). En slik betennelse kan dernest utløse insulinresistens (som vi finner både ved overvekt og type 2-diabetes), og leptinresistens (som vi finner ved overvekt og som henger sammen med insulinresistens). Dette har vært sterkt knyttet til mange av verdens mest alvorlige sykdommer, slik som fedme, type 2-diabetes, hjerte- og karsykdommer, kroniske betennelsestilstander og flere vanlige kreftformer. Dette er et forskningsområde i svimlende rask utvikling. Vi har bare sett toppen av isfjellet.


			Derfor er dine tarmbakterier så viktige for deg

			Din tarmflora kan hjelpe deg til å:

			
					gå ned i vekt og beholde den nye vekten

					få bedre immunsystem

					redusere kronisk, stum inflammasjon (betennelse) som er den viktigste årsak til kronisk sykdom

					få bedre fordøyelse, bli kvitt magesmerter, mye luft, løs eller hard mage

					få bedre «magefølelse» og humør, bli kvitt angst og nedstemthet/depresjon

			



			Først må du bli kjent med ditt formidable fordøyelsessystem. Det er lett å ta det for gitt så lenge det fungerer noenlunde, men tenk at det klarer å bearbeide omtrent 2 kilo mat hver dag. Det blir mer enn 700 kilo per år og over 55 tonn i løpet av livet! Maten blir brutt ned både mekanisk (i magesekken) og kjemisk (i første del av tynntarmen). Så blir næringsstoffene tatt opp fra tynntarmen og kommer slik inn i kroppen vår (blodbane og lymfebane). Har du egentlig tenkt over at hele fordøyelseskanalen vår, fra munn til endetarm, egentlig befinner seg «utenfor kroppen»? Kroppen vår er som en avlang smultring med fordøyelseskanalen i midten. Først når næringsstoffer fra mat har passert tarmslimhinnen, har de egentlig kommet inn i kroppen. 

			Den prosessen som sørger for at maten vi spiser kommer inn i kroppen og gir den energi eller byggesteiner for nye celler i de ulike organer, kaller vi fordøyelse. De delene av mat som kroppen ikke kan oppta eller bruke, sammen med annet avfall fra kroppens stoffskifte, fjernes i form av avføring. En del rundt fordøyelsen, særlig produksjonen av avføring og tarmgass, er ikke akkurat tema for samtaler rundt middagsbordet, men uten disse og andre fordøyelsesprosesser, ville livet for mennesker og ­andre organismer vært umulig. Fordøyelsesfunksjonen er fantastisk godt organisert, du kan sammenligne det med et godt sammensveiset fotballlag eller med et symfoniorkester: det er mange spillere eller musikere, som spiller på lag, hver med en uunnværlig rolle.

			Matens reise fra munn til tarm

			Når vi spiser, tygger vi først maten og dermed blir den oppdelt i langt mindre biter. Dette fører til at den får større total overflate. Den kommer da i kontakt med de første fordøyelsesenzymene i spytt. Spesielt gjelder dette stivelse, som begynner å bli spaltet til sukker (glukose, som senere blir tatt opp fra tarmen og blir til blodsukker). Alkohol tas opp til blodbanen ­allerede fra munnen, men ca. 20 prosent av mengden alkohol man inntar, tas opp fra magesekken og resten fra tynntarmen. Protein må først bli behandlet i magesekken før den kan bli videre utsatt for fordøyelsesenzymer fra bukspyttkjertelen og tatt opp fra tynntarmen, mens fett først må blandes med galle og fordøyelsesenzymer, før det kan tas opp fra tynntarmen. 

			Etter tyggingen fortsetter maten gjennom spiserøret til magesekken. Denne har flere viktige funksjoner. Maten kvernes og blir til en tyntflytende grøt og blandes med magesyre og slim. Magesekken produserer mye magesyre (saltsyre) som sørger for at de fleste – men ikke alle – ­mikrober som finnes i maten, blir ødelagt. Noen relativt få mikrober liker faktisk det sure miljøet i magesekken og trives der, for eksempel gjelder dette helicobacter pylori-bakterien (også kjent som magesårbakterien), som over halvparten av voksne har og som er den viktigste årsaken til sår i magesekk og tolvfingertarm og en viktig medvirkende årsak til kreft i magesekken. Videre sørger magesyren for at det første trinn i fordøyelsen av protein finner sted, såkalt hydrolysering og denaturering av matproteiner. Magesekken produserer en rekke viktige hormoner, for eksempel gastrin samt et stoff (intrinsic faktor) som er nødvendig for at vi kan ta opp vitamin B12 fra maten vi spiser. 

			Når maten er ferdigbehandlet i magesekken, går den videre til tynntarmen. Den første delen av tynntarmen heter tolvfingertarmen, og det er her den viktigste delen av fordøyelsen av mat finner sted. Maten (proteiner, fett, karbohydrater, alkohol) blandes med fordøyelsesenzymer som produseres og skilles ut fra bukspyttkjertelen og galle fra leveren (som er lagret i galleblæren). På denne måten blir maten kjemisk spaltet opp og behandlet ferdig, slik at opptaket gjennom resten av tynntarmen kan ­finne sted, og næringsstoffer kan komme inn i kroppen vår gjennom blodbanen og lymfebanen. 

			Tarmen og immunforsvar

			Tynntarmen vår (gjennom sine totter og mikrototter) har en enorm overflate på størrelse med en tennisbane. Dette er nødvendig for å maksimere kontakt med maten og klare å oppta mest mulig næringsstoffer (men dette forutsetter selvsagt at maten har blitt spaltet opp tilstrekkelig innen den når tynntarmen). Tynntarmen er også det kroppsorganet som har den største kontaktflaten til omverdenen, langt større enn både huden og lungene. I og med at det kan komme skadelige stoffer gjennom maten vi spiser, og på grunn av tynntarmens enorme overflate, er rundt 80 prosent av vårt immunsystem lokalisert nettopp rundt både tynntarm og tykktarm.

			Immunsystemet har da som oppgave å sende følere inn i tarmen for å kjenne etter om det som er der er venn eller fiende. Immunsystemet vårt består av to hoveddeler: det såkalte medfødte immunsystem og det ervervede immunsystem. Det medfødte immunsystem kan du sammenligne med førstelinjeforsvar, våre fotsoldater. Hver gang det kommer i kontakt med en ny trussel, være seg mikrober, matproteiner eller kreftceller mm., vil det kunne angripe for å drepe/ødelegge det som oppfattes som potensielt skadelig. For å slippe å bruke masse krefter neste gang samme trussel oppstår, gir det medfødte immunsystemet instruks til det ervervede (som utvikler seg etter fødselen og gjennom hele livet) til å lage kjemiske våpen, såkalte antistoffer. Da står disse antistoffene klare til å ødelegge. Dette er også prinsippet for vaksiner. Man får da en ufarlig liten mengde av hele eller deler av bakterier/virus, nok til at det medfødte immunsystem reagerer for å gi beskjed til det ervervede immunsystemet om å lage antistoffer, uten at vi blir syke samtidig. Neste gang vi kommer i kontakt med samme mikrobe, angriper immunforsvaret vårt med disse antistoffene. 

			Det er ikke mindre enn helt fantastisk at vårt immunsystem klarer denne oppgaven så bra og med få feil, hvis du tenker på hvor formidabel oppgaven er gjennom hele livet. Vi kommer jo i kontakt med ulike stoffer gjennom luft vi innånder, mat og drikke, og gjennom kontakt med huden vår. Men helt feilfritt er det likevel ikke. Noen ganger klarer ikke det medfødte immunsystemet oppgaven med å drepe fienden, og vi blir syke. Andre ganger klarer ikke det ervervede immunforsvaret å produsere nok antistoffer, hvis angrepet er for voldsomt. Andre ganger kan immunsystemet ta feil og angripe ufarlige stoffer, slik tilfellet er ved allergi, eller våre egne celler, slik som ved autoimmune sykdommer. 

			Men hvordan klarer immunsystemet å akseptere noe som vennlig og noe annet som fiendtlig? Dette er en livslang læringsprosess som begynner rett etter fødselen og her spiller tarmens bakterieflora en svært viktig rolle, som immunsystemets skole. Mer om dette snart, her.

			Tarmen og hormoner

			Hvis du er som folk flest, spiser du flere måltider og mellommåltider/snacks hver dag, men tenker sjelden på det enorme antall oppgaver som må utføres av fordøyelsessystemet for å bryte ned, oppta og nyttig­gjøre seg disse næringsstoffene. Robuste og innviklede styringssystemer er nødvendige for å koordinere fordøyelsesprosesser hos mennesker og dyr, og dette sørger både nervesystemet og hormonsystemet for. Hormonkontroll over fordøyelsesfunksjoner sørger det såkalte «enteriske (tarmens) hormonsystemet» for.

			De klassiske mage- og tarmhormoner (gastrointestinale eller GI-hormoner) skilles ut av celler i magesekken og tynntarmen. GI-hormoner utskilles i blodet, og sirkulerer således i hele kroppen, hvor de påvirker funksjonen til andre deler av fordøyelseskanalen, leveren, bukspyttkjertelen, hjernen og en rekke andre organer.

			Det finnes en haug med hormoner, nevropeptider og signalstoffer som påvirker vår fordøyelsesfunksjon. Interessant nok produseres en rekke av de klassiske GI-hormoner også i hjernen, og kalles «hjerne-tarm-peptider». I kapittel 10 kan du lese mer om dette. 

			Tykktarmen – et yrende liv

			Når maten har reist gjennom hele tynntarmen som er sju meter lang, har mesteparten av næringsstoffene blitt tatt opp, hvis fordøyelsesfunksjonen fungerer optimalt, vel å merke. Men ikke alt er borte. Kostfiber og andre rester av mat som ikke kan fordøyes, fortsetter videre sin reise til tykktarmen, som er mye tykkere enn tynntarmen og bare 1,5 meter lang. Her blir matrestene værende ganske lenge.

			I tillegg til sin funksjon for fjerning av fast avfall, fjerner tykktarmen vannet fra matavfall. Dette vannet blir renset og returnert til blodet. I tillegg produserer mange av de over hundre trillioner av bakterier i tykktarmen visse B-vitaminer og vitamin K, som opptas i blodstrømmen sammen med vannet.

			I alt tar reisen av mat gjennom hele lengden av fordøyelseskanalen fra 15 til 30 timer, mesteparten av tiden i tykktarmen. Mat tilbringer vanligvis omtrent tre til fem timer i magesekken, ytterligere fire til fem timer i tynntarmen, og mellom fem og 25 timer i tykktarmen. Transitt-tiden, altså hvor lang tid det tar for mat å bevege seg gjennom systemet, er avhengig av type kosthold: for en vegetarianer som spiser mye fiber, vil det være nærmere fem timer, mens for en som spiser mest kjøtt og få grønnsaker og annen fiberrik mat, vil det ta nærmere 25 timer. Folk som har et kosthold basert hovedsakelig på kjøtt eller «søppelmat», vil som regel oppleve over tid oppsamling av delvis fordøyd materiale på innsiden av tykktarmen. Dette er selvsagt ikke sunt og en kostendring må til.


			Slik tester du egen transitt-tid

			Det finnes en enkel måte å teste egen transitt-tid på: Spis en stor porsjon maiskorn eller rødbeter, og mål hvor lang tid det tar for disse å jobbe seg gjennom fordøyelsessystemet ditt og komme ut i den andre enden. Maiskorn vil være synlig i avføringen, mens rødbeter vil føre til at avføringen får en kraftig rød farge. 



			Så langt er mye av det jeg har skrevet om fordøyelsesfunksjonen «gammelt nytt», mesteparten var pensum jeg hadde som medisinerstudent for 35 år siden. Det som er revolusjonerende nytt, er det som kommer nå. Det er først når man ser fordøyelseskanalen, og spesielt tykktarmen, under dagens «mikroskop» ved hjelp av supermoderne genteknologi, at man blir forbløffet.

			Inne i deg, mens du leser dette, lever et helt økosystem av over svimlende hundre trillioner mikrober (mest bakterier, men også sopp, virus og til og med parasitter), som er ikke mindre enn ti ganger flere enn dine egne menneskeceller! Ja, du har lest korrekt: Vi er bare ti prosent mennesker og 90 prosent mikrober. Vi er egentlig mer vandrende mikrober enn mennesker. Dette er et omtrentlig tall, som det er referert til i mange forskningsartikler. En ny studie publisert i 2016 mener at antallet bakterier i kroppen kan være en del lavere, men fortsatt mye større enn antallet menneskeceller.

			Disse mikrobene finnes på huden, i alle kroppsåpninger (nese, munn, luftveier, kjønnsorganer), men mesteparten finnes i tarmen vår og i all hovedsak i tykktarmen. Våre bakterier har over hundre ganger mer DNA enn våre egne celler. Bakteriene er imidlertid mye mindre i størrelse enn menneskeceller, og dermed veier alle tarmbakterier til sammen rundt 1,5 kilo (mellom en og tre prosent av kroppsvekten). Våre bakteriegener samarbeider normalt med våre egne gener for å holde oss friske, og som takk sørger vi for at bakteriene får nok næring gjennom maten vi spiser. Men noen ganger kan også noen av disse bakteriene forårsake sykdom, og da tenker jeg ikke bare på infeksjoner. Våre egne gener er unike på samme måte som våre fingeravtrykk, men også våre bakteriegener er unike for hvert menneske. Faktisk kan bakteriegener påvirke vår helse mer enn våre egne gener kan. I stor grad styres altså våre kroppsfunksjoner av våre bakterier, og da spesielt av våre tarmbakterier. 

			Forholdet mellom tarmflora og mennesket som organisme er av gjensidig nytte. Noen av tarmens mikroorganismer bidrar til vår helse gjennom sin fermentering (gjæring) av ulike typer kostfiber, som de omdanner til kortkjedede fettsyrer, slik som eddiksyre og smørsyre, som deretter tas opp fra tarmen til blodbanen. Tarmbakterier spiller også en viktig rolle i produksjon av flere B-vitaminer og K-vitamin, samt omdannelse av gallesyrer, steroler og miljøgifter. De kortkjedede fettsyrene og andre kjemiske forbindelser som våre tarmbakterier produserer, virker på samme måte som hormoner. Tarmfloraen ser ut til å fungere som en gedigen «hormonkjertel», og feilregulering av tarmfloraen har blitt forbundet med en rekke betennelsestilstander og autoimmune sykdommer. Sammensetningen av tarmfloraen endrer seg over tid, både som resultat av kostholds- og livsstilsendringer, men også som funksjon av alder og andre faktorer som påvirker vår helse. 



			Enterotyper – ikke bare blodtyper

			Du er sikkert kjent med at mennesker har fire blodtyper, A, B, AB og 0. Visste du imidlertid at vi også har tre ulike «enterotyper», dvs. tarmtyper? Type 1 er preget av høye nivåer av Bacteroides-slekten, type 2 har få Bacteroides og mange Prevotella, og type 3 har høye nivåer av Ruminococcus. I en studie av tarmbakterier av barn i Burkina Faso i Afrika, fant man at Prevotella utgjorde 53 prosent av tarmbakteriene, mens de var fraværende hos europeiske barn på tilsvarende alder. Undersøkelser tyder også på at kosthold over tid er sterkt forbundet med sammensetningen av tarmflora. De som spiser rikelig med protein, raske karbohydrater og animalsk fett (typisk for vestlig kosthold), har overveiende Bacteroides-bakterier, mens de som spiser mer grønnsaker og annen fiberrik plantemat har mer av Prevotella-arter.



			Ulike deler av fordøyelseskanalen har ulike bakterier

			Sammensetningen av tarmfloraen varierer over hele fordøyelseskanalen. I magesekken og tynntarmen er det forholdsvis få bakterier fra få arter til stede.

			Magesekken

			På grunn av den høye surheten i magesekken, kan de fleste mikroorganismer ikke overleve. De viktigste bakteriene her er: streptokokker, stafylokokker, laktobasiller, peptostreptokokker, og ulike typer gjær. Helicobacter pylori (mer kjent som «magesårbakterien») er en bakterie som lever på mageslimhinnen og kan forårsake kronisk gastritt (magekatarr), magesår og magesekk-kreft.

			Over halvparten av verdens befolkning har denne Helicobacter pylori-­bakterien. Den er mer vanlig i utviklingsland. Hvorfor og når folk blir smittet er ukjent. Den er ofte til stede hos barn, og noen forskere mener vi blir infisert veldig tidlig i barndommen. Omtrent 15 prosent er for ­eksempel smittet i Storbritannia, og det blir mindre vanlig å være ­smittet etter hvert som tiden går, trolig på grunn av økt, ja kanskje ekstrem, ­hygiene. Hvis du er smittet uten å få behandling vil infeksjonen som regel fortsette for resten av livet.

			Infeksjon med Helicobacter pylori kan bekreftes ved en avføringstest, hvor man sjekker om det finnes DNA av denne bakterien, alternativt ved en pusteprøve, eller fra en vevsprøve tatt under en gastroskopi (undersøkelse av magesekken gjennom en «slange»). En ukes kur med en kombinasjon av to antibiotika samt syrehemmende medisin vil vanligvis ­fjerne en Helicobacter pylori-infeksjon. Dette skal hindre sår i magesekk og tolvfingertarm og redusere risiko for kreft i magesekken. 

			Tynntarmen

			Tynntarmen inneholder bare spor av mikroorganismer på grunn av sin nærhet til og påvirkning av magesekken. Imidlertid, i den siste del av tynntarmen og nærmere tykktarmen, er miljøet mindre surt og mer basisk, og det gjør at flere bakterier kan leve der. Så lenge antall bakterier er lavt, er ikke dette et problem. Hvis antallet øker, kan det forårsake mange vanlige plager. Tilstanden heter SIBO (small intestine bacterial overgrowth), det vil si overvekst av bakterier i tynntarmen, og den finnes bak mer enn halvparten av alle som sliter med irritabel tarmsyndrom, noe som igjen gjelder nesten 20 prosent av befolkningen. Man får da ofte mageknip og luftsmerter, og kan også få løs mage. SIBO kan diagnostiseres med en spesiell pusteprøve og man kan bli kvitt problemet ved hjelp av enten et spesifikt antibiotikum (Rifaksimin), eller en kombinasjon av urteekstrakter, som faktisk er betydelig mer effektive sammenlignet med antibiotisk behandling. Les mer om SIBO her.

			Tykktarmen

			Tykktarmen inneholder et enormt økosystem av bakterier. Disse bakterier utgjør mellom 300 og 1000 forskjellige arter. Som tommelfingerregel er det slik at jo flere arter man har, desto friskere er man og omvendt. Hele 99 prosent av bakteriene kommer imidlertid fra omtrent 30 til 40 arter. Som en konsekvens av sitt enorme antall i tykktarmen, utgjør bakterier opp til 60 prosent av avføringen (når vann er trukket fra). Sopp, virus og parasitter er også til stede i tarmfloraen, men mindre er kjent om deres betydning. 

			Dette avgjør din tarmflora

			Mens de fleste mennesker har et relativt lite antall typer bakteriearter til felles i sin tarm, kan populasjoner av mikroorganismer variere betydelig mellom ulike individer. Hos den enkelte holder tarmfloraen seg relativt konstant over tid, selv om endringer skjer ved endringer i livsstil, kosthold og alder. 

			De fire dominerende storfamilier av bakterier, såkalte phyla, i tykktarmen er firmicutes (tenk «fetende» bakterier), bacteroidetes (tenk «bra» for vekten), aktinobakterier, og proteobakterier. De fleste bakterier tilhører slektene bacteroides, clostridium, faecalibacterium, eubacterium, ruminococcus, peptococcus, peptostreptococcus, og bifidobacterium. Andre slekter, slik som escherichia (mer kjent som E.coli) og lactobasillus, er tilstede i mindre grad. Arter fra slekten bacteroides alene utgjør omtrent 30 prosent av alle bakterier i tarmen, noe som tyder på at denne slekten er spesielt viktig for oss mennesker.

			Det er så å si umulig å overleve uten tynntarm, og meget vanskelig å være helt frisk uten tykktarm, fordi tarmfloraen i stor grad da er ­borte. Tykktarmens bakterier er meget viktig for immunsystemet vårt. De fungerer som en kontinuerlig skole for immunforsvaret og lærer det å akseptere en del bakterier som venner og andre som fiender. Det er også viktig for at immunsystemet skal læres opp til å akseptere matproteiner som venner, heller enn som fiender (som da kan føre til en rekke matintoleranser og allergier). Les mer om det på side 251 i kapittel 12.

			Bakterier i tarmen fordøyer kostfiber og produserer kortkjedede fettsyrer, som beskytter tarmslimhinnen og forebygger dannelse av polypper og kreft. De produserer også en rekke vitaminer og hormoner og andre signalstoffer som tas opp i blodbanen og virker andre steder i kroppen, ikke minst i hjernen, hvor de kan påvirke både humør og matlyst (mer om det i kapittel 10). Hormonlignende stoffer produsert av bakterier kan også påvirke fettlagring eller fettforbrenning og dermed kroppsvekten. 

			Store ubalanser i tarmfloraen er forbundet med overvekt, fedme og type 2-diabetes, men også hjerte- og karsykdom og kreft. Noen bakterier kan også forårsake infeksjoner, noen ganger alvorlige. 

			Vanlig fødsel versus keisersnitt

			Hvordan får vi egentlig alle disse bakteriene? Under svangerskap er fosteret i livmoren sterilt, altså uten noen bakterier. Under en vanlig (vaginal) fødsel, kommer så den nyfødte i kontakt med morens bakterieflora, og dermed «arves» denne. Det betyr også at man ikke arver hele morens tarmflora hvis man blir født med keisersnitt. Den store økningen i bruk av keisersnitt verden over, kan ha spilt en viktig rolle for menneske­helsen og kan være en av flere medvirkende årsaker til en rekke kroniske sykdommer, herunder allergier, hyppige infeksjoner i barndommen og senere i livet og autoimmune sykdommer. 

			Hyppig bruk av keisersnitt er et stort og økende fenomen både i ­industriland (en av tre fødsler i USA) og i mindre utviklede land (en av to fødsler i Kina). Blir man født ved keisersnitt, får man gradvis bakterier fra nærmiljøet (sykehuspersonale, foreldre, søsken, besteforeldre, venner, ev. kjæledyr) og ender opp med en annen bakterieflora enn om man hadde blitt født vaginalt. I det hele tatt utvikler man i store trekk sin bakterieflora under de to til tre første leveår. Les mer om hvordan keisersnitt og vanlig fødsel påvirker tarmfloraenheri kapittel 11.

			Sammensetningen av tarmfloraen fortsetter å forandre seg, dog i mindre grad, gjennom hele livet, men hovedmønsteret blir altså bestemt av type fødsel og i tidlig barndom. Alle disse bakteriene produserer tusenvis av kjemiske stoffer som en naturlig del av sitt stoffskifte, og forskning viser at det er forskjell på hvilke stoffer som blir produsert i barndommen og i voksen alder, som igjen passer godt med kroppens og fordøyelsens behov. 

			Bryst er best for bakteriefloraen

			Spedbarn som får morsmelk får en tarmflora som blir dominert av de sunne bifidobakterier, trolig på grunn av morsmelkens innhold av vekstfaktorer som fremmer bifidobakteriene. I motsetning til dette er tarmfloraen til spedbarn som får morsmelkerstatning annerledes og har et høyt antall enterobakteriaceae, enterokokker, bacteroides og klostridier. Les mer om amming, tarmflora og overvekt heri kapittel 11.

			Kosthold og bakterieflora

			Som allerede nevnther, finnes det tre hovedtyper tarmflora, tre såkalte enterotyper, avhengig av hvilken av de tre hovedfamilier av bakterier man finner: prevotella, bacteroides og ruminokokker. Det er en sammenheng mellom hver av disse bakteriegruppene og kosthold. Prevotella-antall er økt når man spiser mye grønnsaker, rotgrønnsaker og frukt, mens bacteroides er forbundet med et kosthold som har mye protein og fett fra kjøtt. Da får man en dominerende enterotype avhengig av type kosthold, og endringer i kosthold fører til tilsvarende endringer i entero­type. 

			Type kosthold ser også ut til å forklare de store forskjeller på type bakterieflora man finner i ulike folkeslag. Studier på europeiske og afrikanske barn fra Burkina Faso viser at de første har langt færre ulike bakterier i tarmen og flere firmicutes («fetende» bakterier), mens de afrikanske barna har flere bacteroidetes («slankende» bakterier). Det økte mangfoldet og ulik sammensetning av tarmfloraen i afrikanske befolkninger kan hjelpe dem å fordøye grønnsaker og rotgrønnsaker bedre og kan også føre til en redusert forekomst av ikke-smittsomme tarmsykdommer.

			Feilernærte barn har bakterieflora med både et mindre antall og færre ulike typer bakterier enn friske, godt ernærte barn. I neste omgang kan denne negative endringen i tarmflora faktisk bidra til ytterligere feilernæring. I tillegg har feilernærte barn også flere bakterier som kan forårsake tarminfeksjon og mer sopp i munn og svelg. 

			Aldring og bakterieflora

			Aldringsprosessen påvirker tarmfloraens sammensetning og dens effekt på immunsystemet. Aldersrelaterte endringer i bakteriesammensetning er forbundet med nedsatt immunforsvar og økt kronisk betennelse (inflammasjon) i en slags ond sirkel. Mindre mangfold og endring i typer og antall tarmbakterier kan dermed være både blant årsakene til og virkningene av aldersrelatert kronisk betennelse. (Les mer om aldring, tarmflora, helse og vektheri kapittel 11.) Tarmens økosystem kan ha vesentlig potensial for å bedre helsetilstanden til aldrende og eldre mennesker. I denne sammenheng kan forbruket av probiotika (levende, «snille» bakterier) og prebiotika (spesielle typer kostfiber) være nyttig i både forebygging og behandling av aldersrelaterte, sykelige tilstander, for eksempel gjenvinning og bedring av immunfunksjon. Det kan være tilleggsbehandling sammen med influensavaksine, og forebygging og/eller lindring av luftveisinfeksjoner, så vel som fordøyelsesplager som for eksempel forstoppelse. Men kanskje aller viktigst er potensialet for å minske kronisk inflammasjon (betennelse), som ser ut til å være en meget viktig mekanisme hos de fleste kroniske sykdommer, inklusiv aldersdemens, Parkinsons sykdom og flere kreftformer. En frisk og ungdommelig tarmflora kan altså rett og slett forlenge livet!

